ЩыIэщ топипщI зыхудагъэкIхэри
Къэбэрдей-Балъкъэрым футболымкIэ и гъэмахуэ чемпионатым и зи чэзу джэгугъуэр Урысейм и махуэр щагъэлъапIа мэкъуауэгъуэм и 12-м екIуэкIащ. Зэхьэзэхуэм бжьыпэр щызыIыгъхэр абы бжыгъэшхуэкIэ щытекIуащ икIи я тепщэныгъэр щагъэбыдащ.
Мыгъэрей зэпеуэм щригъэкIуэкIа зэIущIэ псоми щытекIуа Къэхъун и «Керт»-м къригъэблэгъат иджыри къэс зы очкои зыIэрызымыгъэхьэфа «Нартаныр». А тIум я зэIущIэм кърикIуэнур, дауи, гурыIуэгъуэт. АрщхьэкIэ зым и тепщэныгъэр апхуэдизу абы щынэхъ иныну хуэзыгъэфэщар мащIэ дыдэт. Нартан къикIахэм я гъуэм къэхъундэсхэм топипщI жэуапыншэу дагъэкIащ. Дауи, апхуэдэ егъэблэгъэкIэм хьэщIэхэм я махуэшхуэ гукъыдэжыр хэпщIыкIыу икъутащ.
И унэжь щыIэж хуэдэу Налшык зыкъыщигъэлъэгъуащ «Автозапчасть»-м. Бахъсэндэсхэм хэгъэрейхэм я гъуэм топитху дагъэкIащ, езыхэм ейр зэ къыхрагъэгъэщIауэ аращ.
Республикэм и къалащхьэм и Iуэхухэр щыIеякъым Прохладнэ и «Энергетик»-ми. Ари «Спартак-Д»-м бжыгъэшхуэкIэ ефIэкIащ.
Тхьэмахуэ блэкIам иригъэкIуэкIа зэIущIитIми щытекIуэу, турнир таблицэм мащIэу зыщызыIэта Акъбащ Ищхъэрэм и командэр и пIэм иригъэувэжащ Джылахъсэтэнейм щыхьэщIа «Малка»-м. Балъкъ IуфIэ икIахэр а махуэм хэпщIыкIыу нэхъыфIащ икIи кIэух бжыгъэр абы щыхьэт техъуащ.
Бэрэжьей кIуам зэхьэзэхуэм япэ текIуэныгъэр щызыIэригъэхьащ Псынэдахэ и «Родник»-м. Шэджэм и «Къундетейр» хигъэщIэн папщIэ ар зы топ закъуэми ирикъуащ.
Гъуащхьауэхэм я зэпе-уэм «Автозапчасть»-м и футболистхэращ нэхъыбэу щызэныкъуэкъур. Иджыри къэс бжьыпэр зыIыгъа Къуэжей Азэмэт лъэщIыхьащ къыдэджэгу Бэчбо Мурат. А тIум зэгъусэу я хьэрхуэрэгъухэм худагъэкIа топ 28-м хуэдиз е нэхъыбэ къехъулIауэ зэхьэзэхуэм хэтыр Къэхъун и «Керт»-м и закъуэщ, езыхэм зи щIыхьыр яхъумэ «Автозапчасть»-р хыумыбжэмэ.
Иджы щыгъуазэ фыхуэтщIынщ Къэбэрдей-Балъкъэрым футболым- кIэ и чемпионатым и зи чэзу джэгугъуэм кърикIуа бжыгъэхэм. Мис ахэр: «ХьэтIохъущыкъуей» (ХьэтIохъущыкъуей) — «Ислъэмей» (Ислъэмей) — 4:2, «Налшык» (Налшык) — «Авто-запчасть» (Бахъсэн) — 1:5, «Акъбащ» (Акъбащ Ищхъэрэ) — «Малка» (Малкэ) — 1:5, «Керт» (Къэхъун) — «Нартан» (Нартан) — 10:0, «Родник» (Псынэдахэ) — «Къундетей» (Шэджэм) — 1:0, «Тэрч» (Тэрч) — «ЛогоВАЗ» (Бабугент) — 2:0, «Нарт» (Нарткъалэ) — «Псыкуэд» (Псыкуэд) — 2:1, «Спартак-Д» (Налшык) — «Энергетик» (Прохладнэ) — 0:3.
Хьэтау Ислъам.
